PASCHALIS Episcopus seruus seruorū Dei, dilectissimo filio PONTIO Clun. Abbati salutem  Apostolicā benedictionem. Cum differentiā donationum, quæ per Dei gratiam fidelibus dantur, enumeraret Apostolus, subiunxit, dicens. Dilectio sine simulatione. Odientes malum, adhærentes bono, caritatem fraternitatis inuicem diligentes, honore inuicē præuenientes. Hanc sine simulatione dilectionem, fili charissime, circa personam tuam per Dei gratiam conseruantes,  fratrum, quibus, Deo disponente, prælatus es, charitatem diligentes, honoris te priuilegio pręuenire decreuimus. Odientes siquidem malum, bono vos adhærere gaudemus. Deum quippe in vobis diligimus, a quo bonum omne procedit. Monet enim Psalmista dicens. Qui diligitis Deum, odite malum. Igitur concessionem prædecessoris nostri, felicis memoriæ VRBANI secundi, quam prædecessori tuo venerabilis memoriæ HVGONI Abbati contulit, super mitræ, dalmaticæ, chyrothecarum,  sandaliorū vsu in octo præcipuis festiuitatibus obtinendo, nos tam tibi, quam successoribus tuis confirmamus. Præterea tibi eorumdem insignium vsum personaliter singulis festis concedimus, quibus Hymnus Angelicus a vobis inter Missarum solemnia decantatur. Ad exprimendam etiam sine simulatione dilectionem,  honoris præuentionem, Dalmaticam, qua nos indui solebamus, tuæ dilectioni donauimus, vt nostræ dilectionis memor,  malum semper odisse,  bono indesinenter adhærere,  fratres tibi commissos studeas semper in Domino diligere,  ad Conuentum Dominicæ Congregationis in idipsum efficacius incitare. Datum Anagniæ per manum Ioannis S. R. E. Diaconi Cardinalis, VII. Idus Nouembris, Indict. VIII.